Cap de setmana d’èxits per a l’handbol de Burjassot que porta a l’equip femení a segona nacional
2025-07-24

Era un cap de setmana crucial per a diferents equips del Club Handbol Burjassot i els resultats no han pogut ser millors. El sènior femení va guanyar 31-33 mentre que el sènior masculí es va classificar en segona posició i manté les opcions d’ascens després de la derrota del primer partit, per 31-33, i les victòries dels dos següents 23-31 i 29-27. A més, l’equip cadet es va classificar per a les semifinals de la copa mancant una jornada de fase de grups.

Tal com han informat fonts del club, el partit de les xiques va començar sent dur i molt físic “ja que l’equip rival va plantejar una defensa oberta que va fer que s’haguera de treballar molt per a trencar-la. Els parcials del primer temps resultaven desfavorables però després del descans i amb una reacció positiva, es va arribar als minuts finals amb diversos gols de diferència. La intensitat dels últims minuts va fer que l’equip rival escurçara la diferència que finalment va quedar en dos gols. Amb això, es va consumar l’ascens a lliga nacional, ja que l’any que ve es competirà en segona nacional”.

Quant a la fase dels xics, es va començar la competició amb derrota “evidenciant una sèrie de problemes defensius que, en gran part, van ser pel nerviosisme. En el segon partit i amb l’autobús que va arribar des de Burjassot, l’equip va canviar la cara i, amb una concentració i esforç espectaculars, guanyàrem per huit gols a l’equip local”. Així, “en l’últim partit, l’equip va notar el cansament i no va estar tan bé com desitjavem, encara que finalment es va guanyar de dos. Amb aqueixos resultats, una victòria de Monòver en l’últim partit ens donava el campionat i encara que van estar molt a prop, finalment van empatar, fet que ens va relegar a nosaltres a la segona posició”. El pròxim 5 de maig l’equip es juga l’opció d’ascendir a partit únic.

Finalment, destacar la victòria i classificació de l’equip cadet per a les semifinals de la copa on és un dels favorits.